b'\n_START_ARTICLE_\nIndinavir\n_START_SECTION_\nZgodovina\n_START_PARAGRAPH_\nAmeri\xc5\xa1ki Urad za prehrano in zdravila je izdal za indinavir dovoljenje za promet z zdravilom 13. 3. 1996 in s tem je postal osma protiretrovirusna u\xc4\x8dinkovina na tr\xc5\xbei\xc5\xa1\xc4\x8du. Indinavir je izkazoval mo\xc4\x8dnej\xc5\xa1i u\xc4\x8dinek od vseh prej\xc5\xa1njih protiretrovirusnih zdravil in se je v kombinaciji s \xc5\xa1e dvema nukleozidnima zaviralcema reverzne transkriptaze za\xc4\x8del uporabljati kot standardna oblika zdravljenja oku\xc5\xbebe s HIV-om._NEWLINE_V zadnjem \xc4\x8dasu ga nadome\xc5\xa1\xc4\x8dajo novej\xc5\xa1e u\xc4\x8dinkovine (lopinavir, atazanavir), ki so bolniku prijaznej\xc5\xa1e za jemanje ter izkazujejo manj\xc5\xa1e tveganje pri virusih za pojav odpornosti proti zdravilom.\n_START_SECTION_\nOdmerjanje\n_START_PARAGRAPH_\nKer se indinavir hitro presnavlja, je potrebno natan\xc4\x8dno odmerjanje na osem ur, da se ne pove\xc4\x8da tveganje za pojav odpornih sevov virusa._NEWLINE_Za optimalno vsrkanje iz prebavil v krvni obtok se zdravilo ne sme jemati s hrano, ampak z vodo eno uro pred obrokom ali dve uri po njem. Izjemoma se ga lahko jemlje skupaj z lahkim obrokom z malo ma\xc5\xa1\xc4\x8dobami.'